आम आदमी के हीरो पर फिल्में बनाने का ट्रेंड बॉलिवुड में पुराना है, लेकिन भावेश जोशी आम आदमी से सुपरहीरो बनने की कहानी है। यह कोई सुपर पावर वाला सुपर हीरो नहीं है, बल्कि आम आदमी का बिना सुपर पावर वाला सुपर हीरो है, जिसकी ताकत उसका जज़्बा है। फिल्म में भावेश जोशी (प्रियांशु पैन्यूली ) अपने दोस्तों सिकंदर उर्फ सिक्कू ( हर्षवर्धन कपूर) और आशीष वर्मा के साथ कॉलेज में पढ़ता है। फिल्म की शुरुआत अन्ना आंदोलन के बैकग्राउंड में होती है, जहां ये दोस्त भी देश भर के युवाओं की तरह भ्रष्टाचार के खिलाफ सड़क पर उतरते हैं और भावेश और सिक्कू मिलकर इंसाफ नाम का सोशल मीडिया प्लैटफॉर्म शुरू करते हैं, लेकिन आंदोलन फेल हो जाता है। जिंदगी अपनी रफ्तार से आगे बढ़ने लगती है और सिक्कू इंजिनियर बनकर नौकरी शुरू कर देता है। वहीं भावेश अब भी भ्रष्टाचार के खिलाफ जंग लड़ना चाहता है। सिक्कू को विदेश जाने का ऑफर मिलता है। पासपोर्ट बनवाने के लिए उसे न चाहते हुए भी रिश्वत देनी पड़ती है। वहीं भावेश को मुंबई के पानी माफिया के खिलाफ शिकायत मिलती है। जब भावेश को पता लगता है कि सिक्कू ने रिश्वत दी है, तो उनमें झगड़ा हो जाता है। सिक्कू भावेश का विडियो सोशल मीडिया पर अपलोड कर देता है, तो माफिया के आदमी उसकी पिटाई कर देते हैं। भावेश फिर भी नहीं मानता और पानी माफिया के खिलाफ जुटाने जाता है, तो उसकी हत्या हो जाती है। अपने दोस्त की मौत का बदला लेने के लिए सिक्कू दुनिया की नज़र में विदेश जाकर खुद भावेश जोशी सुपरहीरो का रूप धारण करता है, लेकिन वह विलन बने निशिकांत कामत से बदला ले पाता है या नहीं, यह देखने के लिए आपको सिनेमा घर जाना होगा।भावेश जोशी भ्रष्टाचार के खिलाफ युवा आक्रोश की कहानी कहती है। डायरेक्टर विक्रमादित्य मोटवाने ने लीक से हटकर फिल्म बनाई है। हालांकि ढाई घंटे से ज्यादा लंबी फिल्म थोड़ी ज्यादा लंबी हो गई है। एडिटिंग टेबल पर फिल्म को 20-25 मिनट काम किया जा सकता था। हर्षवर्धन कपूर इससे पहले राकेश ओमप्रकाश मेहरा की मिर्जिया में नजर आ चुके हैं, लेकिन फिल्म कुछ खास नहीं कर पाई थी। अबकी बार भी उन्होंने लीक से हटकर फिल्म चुनी है। करियर की शुरुआत में वह एक्सपेरिमेंट कर रहे हैं। फिल्म में हर्षवर्धन ने ठीकठाक ऐक्टिंग की है। वहीं प्रियांशु पैन्यूली ने भी अच्छा काम किया है। फिल्म की कहानी अनुराग कश्यप और खुद विक्रमादित्य मोटवाने ने लिखी है, जो कि अपनी लीक से हटकर कहानियों को कहने के लिए जाने जाते हैं। भावेश जोशी देखते वक़्त आपको अक्षय कुमार की गब्बर भी याद आती है। अगर आप लीक से हटकर फिल्में देखना पसंद करते हैं, तो इस फिल्म को देख सकते हैं।